Sigmundur Davíð Gunnlaugsson , formaður Miðflokksins , ásamt samflokksmönnum sínum Ólafi Ísleifssyni og Gunnari Braga Sveinssyni á Alþingi í vor . Vísir / vilhelm Lagt er til að 40 milljónir króna verði veittar til Alþingis vegna málþófs Miðflokksmanna í vor og annarra mála sem sinna þurfti á nefndasviði . Þetta kemur fram í fjáraukalögum 2019 sem Bjarni Benediktsson fjármálaráðherra útbýtti á Alþingi um helgina . Milljónunum á að vera veitt vegna „ mikillar viðveru starfsmanna Alþingis umfram almenna starfsskyldu “ , líkt og að er orðað í fjáraukalögum . Á vordögum hafi verið óvenju mikið annríki á Alþingi sem kallaði á mjög mikla viðveru starfsmanna skrifstofunnar umfram almenna vinnuskyldu . Álag sé alla jafna mikið á vordögum þingsins , og gert ráð fyrir því í áætlunum skrifstofunnar . Á yfirstandandi ári hafi það hins vegar verið óvenju mikið og varað vikum saman . „ Ástæðurnar voru málþóf í þingsalnum og mörg , umfangsmikil og þung mál sem sinna þurfti á nefndasviði . “ Þannig hafi yfirvinna þeirra sem vinna í tengslum við þingsalinn verið tvöfalt meiri en vanalegt er og álíka mikið hjá nefndasviði . Ekki var nægur fjöldi starfsmanna til að sinna allri þessari vinnu án þess að kæmi til hvíldartímabrota , sem einnig skapaði aukinn kostnað . „ Þessar aðstæður voru ófyrirsjáanlegar og Alþingi á engan varasjóð til að bregðast við óvæntum kostnaði upp á tugi milljóna , “ segir í fjáraukalögum . Eins og kunnugt er stóðu þingmenn Miðflokksins fyrir málþófi í vor um þriðja orkupakkann , sem var að endingu samþykktur á svokölluðum þingstubbi í byrjun september . Miðflokksmenn , sem allir voru miklir andstæðingar orkupakkans , höguðu málþófinu þannig að þeir fóru hver á fætur öðrum í ræðustól alþingis og svöruðu ræðum hvers annars – oft langt fram á nótt . Nýtt umræðumet á Alþingi var slegið með málþófinu en umræður stóðu samtals yfir í um 150 klukkustundir . Sigmundur Davíð Gunnlaugsson , formaður Miðflokksins , horfir sérstaklega til þeirrar óánægju sem hefur gætt í baklandi Sjálfstæðisflokksins um þriðja orkupakkann þegar segist ekki vera búinn að missa alla von um að þingflokkur Sjálfstæðisflokksins muni hafna innleiðingu þriðja orkupakkans á svokölluðum " þingstubbi “ um mánaðamótin þegar orkupakkinn verður til umfjöllunar .